Isak Hegerberg

Isak Harald Hegerberg (født 8. februar 1924 i Kvenvær i Sør-Trøndelag, død 10. desember 2007 samme sted) var en norsk kjøpmann og politiker (H).

Han vokste opp på Monsøya i ytre Kvenvær utenfor fast-Hitra som sønn av Peder Hegerberg og Ingeborg Aune. I sin ungdom var han fisker. Han giftet seg i 1946 med Ingrid Jensen og overtok svigerfarens landhandel med post- og dampskipsekspedisjon på Valen på Monsøya, som de drev i 40 år. De utvidet også forretningen med fiskemottak og tangmelproduksjon. I 1983 flyttet de til Stein (Stene) i Kvenvær, hvor de drev dagligvareforretning i 17 år.

Hegerberg var medlem av kommunestyret i 24 år, først i Kvenvær, fra 1964 i sammenslåtte Hitra kommune. Han var Hitras ordfører 1968–1971 og 1976–1981. Han var også medlem av Sør-Trøndelag fylkesting i to perioder.

Referanser 

Ordførere i Hitra
Høyre-ordførere i Sør-Trøndelag
Norske kjøpmenn
Personer fra Hitra kommune
Fødsler i 1924
Dødsfall i 2007